Spisak guvernera Arkansasa
Guverner američke savezne države Arkansas jeste najviši izvršni organ te savezne države i komandant državne vojske (Nacionalne garde Arkansasa). Guverner ima dužnost da provodi zakone države Arkansasa, te ima moć da odobri ili stavi veto na svaki zakon koji usvoji Zakonodavna skupština Arkansasa, može također i da sazove skupštinu, ima mogućnost da izdaje pomilovanja, osim u slučajevima izdaje i veleizdaje. Država Arkansas je u svojoj historiji imala 45 izabranih guvernera, kao i 10 guvernera vršilaca dužnosti koji su došli na tu poziciju nakon ostavke ili smrti guvernera, što daje ukupno 55 osoba na mjestu guvernera. Prije nego što je postala savezna država, Teritorija Arkansas je imala četiri guvernera koje je postavljao Predsjednik SAD. Na mjestu guvernera najduže je proveo Orval Faubus, koji je izabran šest puta i služio 12 godina na toj funkciji. Bill Clinton, izabran pet puta tokom dva različita mandata bio je na tom mjestu 11 godina i 11 mjeseci. Najkraći mandat izabranog guvernera trajao je 38 dana, a na mjestu guvernera bio je John Sebastian Little, nakon čega je doživio nervni slom, a jedan od zamjenika guvernera koji ga je mijenjao na tom mjestu Jesse M. Martin, služio je samo tri dana, što je najkraći mandat uopće. Trenutni guverner je Asa Hutchinson, koji je na tu dužnost stupio 13. januara 2015. godine.